Nóg ŉ Banksy-skildery vir miljoene opgeveilDie Banksy-kunswerk ‘Girl with Balloon’, wat Vrydag opgeveil is. (Foto: Linda Abi Assi / AFP) ŉ Weergawe van die bekende straatkunstenaar Banksy se “Girl with Balloon” is Vrydag vir meer as £3 miljoen (ongeveer R25 miljoen) op ŉ veiling deur die afslaer Christie’s verkoop. Dit is verwag dat die skildery, wat ŉ meisie uitbeeld wat na ŉ ballon reik, vir tussen £2,5 miljoen en £3,5 miljoen sou verkoop. Die prent is in twee aparte rame uitgebeeld. Dit kom ŉ dag nadat ŉ versnipperde werk van dieselfde kunstenaar ŉ rekordbedrag by Sotheby’s gehaal het. Die versnipperde weergawe van “Girl with Balloon” het Donderdag meer as £18 miljoen (ongeveer R324 miljoen) op ŉ veiling gehaal. Dit is die grootste bedrag waarvoor ŉ skildery deur dié kunstenaar nog verkoop is. Die skildery, wat nou “Love is in the Bin” heet, is in Oktober 2018 vir “net” £1,1 miljoen (meer as R17 miljoen) opgeveil, voor dit deur ŉ versnipperaar begin beweeg het wat in die raam verskuil was. Talle weergawes van “Girl with Balloon” het reeds in gedrukte vorm en aanlyn verskyn, nadat dit aanvanklik in 2005 op ŉ muur in die ooste van Londen, Engeland, aangebring is. Dit is al deur die Britse pers as een van die “invloedrykste kunswerke van die 21ste eeu” beskryf.